**Rezultoj de la Esperanta lernojaro 2018 – 2019**

**(Instruperiodo: julio 2018 – junio 2019)**

La instruado de Esperanto estas unu el la ĉefaj kaj prioritataj statutaj celoj de REU, regula agadkampo de esperantistaj kluboj kaj de apartaj instruantoj de Esperanto.

**A. Kursgvidantoj**

A.1. La esperantista averaĝa aĝo de la kursgvidantoj estas 39 jaroj. Kursojn organizas kaj gvidas tradicie malnovaj esperantistoj, posedantaj multjarajn instruspertojn.

A.2. Instruista kvalifiko: diplomitaj lingvoinstruistoj konsistigas 36%, trejnitaj Esperanto-instruistoj – 36%, amatoraj instruantoj de Esperanto – 28%. Sed ankaŭ amatoroj estas spertaj esperantistoj kaj kursgvidantoj kapablaj instrui Esperanton samnivele kiel profesiaj lingvoinstruistoj. Inter la kursgvidantoj de ĉi tiu jaro 60% estas membroj de REU.

**B. Kursoj**

Diversnivelaj kursoj de Esperanto (15) kun la entuta nombro de la kursfinintoj de 79 personoj estis gvidataj en 13 urboj de Rusio.

B.1. Nivelo de kursoj

|  |  |  |  |  |
| --- | --- | --- | --- | --- |
|  | A 1 | A2 | B 1 – B 2 | C1 |
| Nombro de kursfinintoj | 39 | 20 | 8 | 12 |
| Mezuma aĝo de kursfinintoj | 20 | 34 | 34 | 67 |

La sufiĉe altan aĝon de la C-niveluloj kaŭzis la traduk-kurso, gvidita de Anatolo Masenko por emeritaj blinduloj dum la pasintsomera ĵamboreo. Estas videble, ke la perfektiga elano iom post iom estingiĝas ĉe la B-kaj C-nivelaj kursoj, kies neceso estsas evidenta, sed kies gvidado postulas kaj tre diligentan preparadon kaj altkvalitajn instruistojn.

B.2. Unu kurso mezume daŭris 19 sesdekminutajn instruhorojn. (Se ordinare ĉiu leciono tradicie daŭras 1,5 aŭ du horojn, la averaĝa baza kurso havas 10-12 lecionojn).

B.3. Tipoj de kursoj

|  |  |  |  |
| --- | --- | --- | --- |
| 1. | Movadaj kursoj | 14 | 93% |
|  | Lernejaj kursoj | 1 | 7% |
| 2 | Ĉeestaj kursoj | 8 | 53% |
|  | Dumaranĝaj kursoj | 7 | 47% |
| 3 | Pagataj kursoj | 2 | 13% |
|  | Senpagaj kursoj | 13 | 87% |

Preskaŭ ĉiuj movadaj kursoj estis iniciatitaj kaj gviditaj de kursgvidantoj mem, ili okazis plejofte ne en fakaj lingvoinstruejoj sed ĉe eduk-klerigaj kaj ripozigaj establaĵoj: bibliotekoj, turistaj bazejoj ktp. Odinare la movadaj kursoj estas ankaŭ senpagaj. Iom kreskis la nombro de dumaranĝaj kursoj, kiu fakto pledas por rivelado de pozitiva tendenco, ĉar organizantoj de diversaj aranĝoj enprogramas ankaŭ mallongdaŭrajn kursojn por paroligi dezirantojn kaj perfektigi iliajn lingvokonojn.

**C. Programoj kaj lernolibroj**

C.1. Ĉiuj okazigitaj kursoj ne uzis kiel apogilon kaj metodikan gvidilon programon de Esperanto-kurso, kaj rezulte preskaŭ senescepte ne estis planitaj kaj taksado de lingvokonoj resp. de akiritaj / evoluigitaj kababloj kaj atestado de kursfinintoj.

C.2. Kursgvidantoj uzis lernolibrojn en 27% de kursoj, proprajn instrumaterialojn en 40%, sen lernolibroj okazis 33% de kursoj.

C.3. La taksado de lingvokonoj kaj kapabloj ne estis realigita en duono de kursogrupoj. En la alia duono por la taksado servis monologaj sinprezentoj, interagaj paroltaskoj, rolludoj, skribaj verkoj, traduktaskoj, kaj tre malofte okazis la taksado per gramatikaj kaj leksikaj testoj.

C.4. Lernolibroj . En kvar grupoj estis uzataj lernolibroj kaj aliaj akcesoraj instrumaterialoj: “Zagreba metodo”, Anna Löwenstein “Esperanto rektmetode”, Stano Marĉek “Esperanto per la rekta metodo”, Boris Kolker “Internacia lingvo. Plena lernolibro de Esperanto”, Vladimir Opletajev “Facetoj”, aŭdvidaj materialoj de la novaĵagentejo “La Balta ondo”, alispecaj enretigitaj instrumaterialoj.

**E. Metodoj**

E.1. El inter diversaj instruformoj kaj metodoj en la kursoj de Esperanto estas aplikataj plejparte: gramatika metodo - 33%, miksita metodo - 37%, situaci-komunika metodo – 22%, rekta metodo – 4%, traduka metodo – 2%. La preferata miksita metodo rezultas el la pli amasaj A1 – kaj A-2-nivelaj kursoj, kiuj postulas kaj gramatikan aliron kaj samtempe ankaŭ la evoluigon de parolkapabloj.

**D. Kursfinintoj**

D. 1. Nombro de kursfinintoj laŭ la lingvaj niveloj kaj ilia mezuma aĝo. La averaĝa kursano en la pasinta lernojaro havis la aĝon de 29 jaroj.

|  |  |  |  |  |
| --- | --- | --- | --- | --- |
|  | A 1 | A2 | B 1 – B 2 | C1 |
| Nombro de kursfinintoj | 39 | 20 | 8 | 12 = 79 |
| Mezuma aĝo de kursfinintoj | 20 | 34 | 34 | 67 |

D2. La atestado de kursfinintoj ne okazis en 10 grupoj. Nur en 3 grupoj la kursfinintoj ricevis atestilon pri la kurso , en 2 grupoj – certigilon pri la vizitado aŭ partoptreno en la kurso.

**Konkludoj.**

1. Ĉiuj kursgvidantoj - diplomitaj, trejnitaj aŭ amatoraj perantoj de Esperanto – meritas estimon kaj gratulojn pro la grava agado, kiun ili efektivigas senprofite malgraŭ multaj obstakloj kaj malfacilaĵoj. Ĉi-jare ni danku al instruantoj de Esperanto el pluraj urboj de Rusio kaj al gastinstruistino el Franco pro la senlaca laboro, kiu celas la popularigon kaj disvastigon de Esperanto: Darja Arbekova (Novosibirsko), Katerina Arbekova (Novosibirsko), Gennadij Basov (Tomsko), Irina Gonĉarova (Odincovo), Vjaĉeslav Ivanov (Sankt-Peterburgo), Anatolo Masenko (Kislovodsko), Françoise Noireau (Francio), Konstantin Obrazcov (Tomsko), Vladimir Opletajev (Surguto), Andrej Rjazancev (Murmansko), Vladimir Sapoĵnikov (Krasnojarsko).

Krome ĉiuj nombroj kaj analizataj faktoj estas prenitaj sen la konsidero de la rezultoj de la Printempa lingvotrejnado en Jekaterinburgo (6 kursgvidantoj: Andrej Grigorjevskij ( Ŝumerla), Tatjana Vŝivceva (Miasso), Irina Gonĉarova (Odincovo), Olga Ŝilajeva (Glazovo), Ilja Gnusarjov (Penzo), Aleksandr Mitin (Niĵnij-Novgorodo), kiuj instruis al ĉirkaŭ trideko da kursvizitantoj) kaj la instruado de Esperanto de Anna Striganova kaj Dmitrij Ŝevĉenko (Moskvo) ĉe RUDN; 5 kursfinitoj).

2. La nombro de kursfinintoj kvante kaj kvalite nek superis la pasintjaran rezulton nek iĝis malpli granda. Ĝi evidente kaj konkrete atestas multajn problemojn, pro kiuj ne efikas kaj lamas la instruado de Esperanto en Rusio.

3. Esperanto-instruistoj de Rusio ne estas unuigitaj, ĉiuj individue fosas propran sulkon en propra urbo aŭ regiono. Kursgvidantoj preskaŭ ne popularigas proprajn sukcesojn kaj eltrovaĵojn nek verkas por publikigo artikolojn pri instru-metodikaj temoj kaj pri siaj didaktikaj spertoj. ne sufiĉas spertinterŝanĝoj. Eĉ la tradicio pri regulaj informado kaj raportado pri gvidataj kursoj mankas. La problemo de la asociado de rusiaj Esperanto-instruantoj restas daŭre aktuala. Diversaj vojoj ekzistas por solvi ĉi tiun problemon: fondi memstaran landan sekcion de ILEI, starigi instru-metodikan komisionon ĉe REU, organizi sendependan laborgrupon aŭ laborrondon de Esperanto-instruantoj ktp. La spertoj montras, ke la aferon bremsas manko de homoj pretaj kaj kapablaj gvidi la tutan agadon. Aliaj organizaj obstakloj dume en la nuna etapo ne ekzistas.

4. La instruado de Esperanto en Rusio estas afero de entuziasmuloj, kiuj preferas laŭ propra iniciato gvidi movadajn privatajn kursojn, plejparte A-nivelajn. Esperantistaj kluboj estas malfortaj kaj malmulte zorgas (aŭ ne povas tion efektivigi pro objektivaj kialoj) pri seninterrompa kontinuigo de la instruado de la baza ĝis pli altaj niveloj. Rezulte kursfinintoj ofte ne atingas la gradon de komencintoj kaj restas en la kategorio de homoj, kiuj nur informiĝis pri Esperanto. Espereble ili restas tamen amikoj de Esperanto.

5. La aĝo de agantaj kaj aktivaj kursgvidantoj fariĝas ĉiam pli kaj pli alta, kio malkovras neeviteble la problemon de generacioj ankaŭ en la instruista medio. Junaj, aktivaj, iniciatemaj, doktaj kaj plenaj de freŝaj ideoj instruantoj de Esperanto aperas tre malofte.

6. “Eminenta rusia instruisto de Esperanto” ne estas ĉi-lernojare proklamita de la Estraro, ĉar kandidatoj ne plene plenumis la kriteriojn pri la organizado kaj gvidado de kursoj.

7. Preskaŭ ne fosata estas la tereno de oficialaj aŭ fakultativaj universitataj, kolegiaj kaj lernejaj kursoj, kvankam ili ĉiuj estas eblaj, se troviĝas diplomitaj instruistoj kaj dezirantoj lerni Esperanton. Sola escepto: RUDN kaj la kursoj, organizataj de Anna Striganova kaj Dmitrij Ŝevĉenko. La instruado de Esperanto al lernejanoj ne estas afero de unu kurso, ĝi postulas konstantan protektadon de infanoj postkurse t.e. daŭras kelkajn jarojn. Ne ĉiu profesia instruisto pretas al tiom longa temporaba laboro.

8. Instruistoj de Esperanto estas homoj kreemaj. Dum la lastaj tri jaroj aperis libro-aŭ bitforme novaj lerniloj de Esperanto grandparte por la niveloj A1-A2-B1, kies aŭtoroj estas Tatajana Loskutova (Ivanovo), Boris Kolker (Usono), Vladimir Opletajev (Suguto), Teĥnkom; ĉefredaktoro Jevgenij Sosov (Kazano).

9. Danke al la interreto kaj retaj kursoj la esperantistan komunumon ĉiam pli ofte vivigas kaj subnutras memlernantoj de Esperanto, kiuj nombre eble povus eĉ tiurilate konkuri kontraŭ A-nivelaj kursanoj, aliĝantaj postkurse al kluboj, sed precizaj datumoj, krom apartaj pozitivaj faktoj, ne estas vaste konataj, kaj ĉi tiu interesa temo atendas sian esploranton.

Vladimir Opletajev